Tekjur Vaðlaheiðarganga 25% minni en búist var við Gjaldtaka í Vaðlaheiðargöng hófst fyrir rösku ári síðan en um 75% af þeim sem aka um Vaðlaheiði fara í gegnum Vaðlaheiðargöng . Framkvæmdastjóri ganganna segir tekjur eftir fyrsta árið séu að minnsta kosti 25% minni en búist var við . Þetta kemur fram á ruv.is . Fram kemur í umfjölluninni hjá ruv.is að sumar fjölskyldur í Þingeyjarsveit hafa sumar borgað um og yfir milljón fyrir ferðir í gegnum Vaðlaheiðargöng . Tæpt ár er frá því gjaldtaka í göngin hófst . Stórnotendur kalla eftir breyttri verðskrá . Ekki sé sanngjarnt að þeir sem noti göngin daglega þurfi að borga sama gjald og aðrir . Margir íbúar Þingeyjarsveitar sækja þjónustu , vinnu eða nám til Akureyrar . Rúnar Ísleifsson , skógarvörður , býr í Fnjóskadal . Hann hefur keypt um 1000 ferðir í göngin á árinu en börn hans sækja tómstundir og nám í Eyjafjörð . Þær ferðir kostuðu um sjö hundruð þúsund krónur . Hann segist fagna göngunum og það sé sjálfsagt mál að borga í þau , gjöldin séu hins vegar alltof há , sérstaklega fyrir þá sem noti þau mikið . Hann telur ekki sanngjarnt að þeir sem noti göngin á hverjum degi þurfi að greiða sama verð og aðrir . Hann vill að tekið verði upp mánaðargjald eða að hægt verði að kaupa fleiri ferðir í einu . Rúnar segir eina af forsendum þess að göngin voru byggð að gera átti svæðið að einu atvinnu - og þjónustusvæði . Það gangi hins vegar ekki þegar gjaldið sé jafn hátt og raun ber vitni . Fram kemur í viðtali við Valgeir Bergmann , framkvæmdastjóra Vaðlaheiðargangaað í skoðun að koma til móts við þá sem noti göngin daglega ; „ Við höfum verið að skoða svona fyrirmynd sem er í Færeyjum sem er mánaðargjald . Þá er fast gjald á bíl og hægt að keyra eins mikið og þeir vilja þannig því meira sem þeir keyra því ódýrara . Það er í skoðun og líklega verður tekin ákvörðun um það á næstu mánuðum “ .